
    lūnǔlaae. f. [dem. od 1. luna] mjesečac, ures ženski, Com.

    M. Divković, Latinsko-hrvatski rječnik za škole, 1991.

     

    
      
        Lunula 
      
      je lik u obliku polumjeseca, omeđen dvama kružnim lukovima nejednakog radijusa. Lunule su odigrale veliku ulogu u stoljećima intrigantnoj matematičkoj problematici vezanoj uz kvadraturu kruga.
    

    A. Kuzle, Leonardo i matematika, Hrvatski matematički elektronički časopis, 2007.

     

    Lunula je svijetli polumjesec na prijelazu ploče i korijena nokta.

    Prema: G. Guglielmi, C. Van Kuijk, H. K. Genant, Fundamentals of hand and wrist imaging, 2001.

     

    
      
        Lunula
      
      je prastari oblik privjeska. Imala je zaštitnu ulogu za onoga tko je nosi. Simbolizira mjesec (i ženskost).
    

    Prema: J. J. Taylor, Bronze Age Goldwork of the British Isles, 1980.

     

    
      
        Lunula
      
      je vrsta leptira (Calophasia lunula) i ribe (Chaetodon lunula).
    

    Prema: P. G. Mason, J. T. Huber, Biological control programmes in Canada, 1981-2000, 2002; W. E. Burgess, The raccoon butterflyfish, Chaetodon lunula. TFH 8, 1979.

     

    
      
        Lunula 
      
      (lat. lunula „mjesečić“, umanjenica < luna „mjesec“). Dvije pločice u obliku srpa mladoga mjeseca, spojene po sredini vanjskoga ruba kopčom ili šarkom; između njih se umeće hostija kad se stavlja u ostenzorij ili kustodiju.
    

    Leksikon ikonografije, liturgike i simbolike zapadnog kršćanstva, ur. A. Badurina, 2006.

  
    I. KRUŽNO, OPONAŠAJUĆI DANTEA

lunule dana

  
    PLAVI KORALI

/upravljanje događajnošću/

     

    i zašto se pjesma

ne ispisuje kada ja hoću

a košulju je ionako svukla

bolnu

razlomljenu:

prostodušnost isprovocirane dosade

ozimila se

ledom

zbivanje iskrljuštila

    plavi korali zadrhtali

na papiru:

pa čak i led puca

bez boli

i glasa

    kada ja hoću

bez boli

i glasa

kada ja hoću

sve raspukline svijeta

pune se subjektivnošću

    tijelo tridesetogodišnjakinje

samo sebe odmjerava

  
    ARETE*

     

    njeguješ me lako

mjerom slika

i elegancijom redaka

    do nespokoja

razgolila se svjetlost:

mecima me

uzrnila

    u mene golu

u mene bez mene

arete se

utiskuje

    prvi put

ubila me rečenica

     

     

     

    * grč. arete = vrlina, izvrsnost, ukupnost čovjekovih mogućnosti, ono što mu daje svrhu

  
    PARTY

     

    i znam da već pitaju

kakve će biti

one što slijede

/još imaginarne

i neispisane/:

jer ludost je

omiljeni odgovor

trendy model mnoštva

    i ne vjeruju jeziku

kad se rascvjetava

vruć

/mjeračima oboružani

pretvoreni u povećala/

    a bolest je ionako nešto

što toleriramo samo ponekad

(u parne dane)

    plavo papirno jutro:

šuškaju sinapse

/kad listam

i kada me čitaju/

    unatoč svemu

fonemi se rasplesali –

p ar t   y

n    ja

a    go dic a     ma

  
    NO BRAVERY

     

    stvari u meni

a ja u stvarima,

kauzalnost nosim na leđima:

hodočasnik

uvijek

    tvoju sigurnost

teško je nadmašiti

    no bravery

pa zašto više ne

a sve do jučer

ispisivali smo dnevnike

važnih događaja

    jesam li prozreta

ili si to doista ti

okamenjen

u svojoj gordosti

    sloboda

u krugu

(regularna predstava)

u krugu

but no bravery

  
    DUGONOSA LEPTIR-RIBA

     

    možda bih i ja trebala

zaogrnuti se metafizikom

diskurs promijeniti

bjeline utrnuti:

da ne gledaju me

kao long-nosed butterflyfish

u akvariju

/barem usne da pomaknu/

    a spremnik je ionako prazan

i kad je pun:

protočnost mu upijaš

žedan

i

bezbojan

    a znam da ti uvijek mogu

uplivati u tijek

/brzicama tvojim biti bok/

    uvijek

u tijek

i

brzicama tvojim biti bok

    a zazirem

/od providnosti

dinamike/

  
    SUBVERZIVNOST

     

    obraćam ti se

kao Maestru;

tek sada shvaćam

    u dvije

paralelne stvarnosti

možemo li se zagrcnuti

istim gutljajem

    a zapravo i ne želim

da geometrija nadmaši

sebe samu

i ukriži

dvije

paralelne plohe

    jer subverzivnost je moje

trajanje

i moja je glad neizmjerna

/i puštam pramenove svjetlosti

neka rastu – kosa je oduvijek

moj zaštitni znak/

    odjednom:

riječi dovrhunile

/i pisanje se hrani čitanjem/

    sve ostalo

osrednji je rasplet

i dekadencija

    ošišat ću se na ćelavo,

Maestro

  
    NATUKNICA

     

    zalijevaš me

jezikom šutnje

dok slap se

raspolovljuje

brz:

istkan

od ponosa

i uvjerenosti

    može li se nebo

ušuljati u pukotine

ili je tama samo magla

(kapljast pupoljak umora)

koja obavija

zašiljene vrhove

    /vrat mi zasipaš

peludom

lipanjskog sunca/

    kapilarnost je odavno

jedina struktura dana

    u hijatu oblaka

i uobičajene doze banalnosti

ostadoh

kao

natuknica

koja ispunjava bjelinu

/kontekst sama sebi/

    kapilarnost

(kristalizirana struktura dana):

/ja = ja u ne-ja = ne-ja u meni/

  
    TOČKA SRASTANJA

     

    sva htijenja tvoja

nastojim oguliti

kao jabuku

/kružno,

oponašajući Dantea/

    dan prosijava

kroz prozore

(rupnjast

i žut)

a zalutali osmjesi

vise na granama

i nikome ne služe

    tražim

plišane kostime –

da počnem cijeniti

ispunjenost

/tijela

i pogleda/

    bliska mi je

njihova prazna utroba:

hodom smo srasli

i larpurlartizmom

    ostarjeli osmjesi:

beskoristan ukras stabala

(l’art pour l’art)

  
    APEL PROTIV CJELOVITOSTI

     

    iščekivanje

u poroznoj zaluđenosti:

ovjera tjeskobe

    dok mrak brekti od plavog

leptir-tinta

imaginira zjenice:

fingirana tjelesnost

    i gotovo da poželim

da večer bude samo tkanina

pa da je rasparam do krvi;

povrijeđena cjelovitošću

i dosljednošću

/jer nisam priča, bajka, roman;

ja sam stih,

riječ,

slog,

broj na dnu stranice/

    svaki neznani prst

(grub od vremena i bespotrebnosti)

osjećam danas

na svom ručnom zglobu

    /give me reason

but don’t give me choice/

    topla

od ispresijecanosti

    i svaki refren past će u vodu

zakrabuljen

  
    FENOMEN STOTOG MAJMUNA

     

    sjena je racionalna

kaže ivana

a ja nisam kao ona

kod mene sve je akvarel

i ne znam za tehniku skulpture

(ma divim ti se, ptico neugledna)

    distancu žudim

ali moje ime je dodir:

i sve je pre-tapanje

o-tapanje

is-tapanje

    danas su na moj balkon

stigli mravi;

jesu li se nazreli

u brazdama mi sivim

/procvjetaj akcije

i bescjenje privatnosti/

ili je samo

fenomen stotog majmuna

potvrđen

    u-tapanje

    između kokoši i balerine

protekao je svemir

(i ja u njemu)

  
    21 GRAM

     

    bitno da si negdje

da si

a znam da jesi

    prepoznavanje:

bazen

tekućeg ja

u koloru

Odiseja u meni

Odiseja o meni

    rečenica je moja teža

za 21 gram:

ojačana blizinom

duplicirana tebstvom

    i naravno da znam čemu se divim

kad me usne teksta

izdišu

    da si

a znam da jesi

  
    SINKRONICITET

     

    sasvim iznenada

na zavijutku ulice:

neprozirna svjetlost

    /poznato je odavno –

u pozadini svake ljepote

nešto je neljudsko/

    a ljude prepoznajem

po riječima

i načinu na koji mi

preplivavaju život

(ipak, malo je delfina

koje sanjam)

    u izlogu s ružičastim lutkama:

novo lice providnosti

(o, draga vivijano)

/ili samo nešto

kao flash/

    i sve je u svemu:

rukav karirane košulje

upaljena cigareta

fluidna krošnja

sladoled na pločniku

torba od devine kože

dječja kolica

jumbo-plakat

veliki crni madež

sunce u ušnoj školjci

miris pizze

psovka

smijeh

usne

plač

ruke

bore

riječi

dijete

nebo bez imalo originalnosti

trivijalan stih

zjenica

    starac na uglu

nalik je na Junga

/a ne vjerujem u sinkronicitet

i algoritme smisla/

    trenutak iskrenosti

(ili kratko objašnjenje zašto me nema):

prižmirujem namjerno

varam svakodnevno

i igru ignoriram

(nježno

i s osmjehom)

    a znam

svaka je misao

čovjekolika

  
    JER NISAM EURIDIKA

     

    od noge stola u kafiću

do vjetra u uhu

svaka stvar

ima svoju istinu

    a najljepše je

da mogu misliti

više misli odjednom

/provocirati linearnost:

u sebi

tiho

miješati boje/

    glazba i slika

ponekad su isto

i svejedno je

je li dan blistav

ili bijedan

/ponekad

nijedan stisak ruke

ne ostavlja traga/

    i baš ću okrenuti lice

pa ne zovem se Orfej

i baš ću zatoptati korak

jer nisam Euridika

pa da vidim

hoće li išta

doći u dvojbu

    znam

suludo je zahtijevati prozirnost

/ali barem znam da se može živjeti

bez poticaja/

    i baš ću

…………….

    jer nisam Euridika

a igram se apsurdom

  
    NEOBIČNO OBIČAN

     

    nakon što doista nisam razumjela

te priče zlobom očipkane

rekoh da si zapravo

neobično običan

neobično običan

da te opravdam

(i bilo je radosti u tome)

    i ne znam

jesam li te iskupila time

ili uvrijedila

ali što drugo i mogu biti

ta dva sitna vrapca

na mome dlanu

nego doticanje

nego prepoznavanje

    neobično običan

i obično neobičan

bijaše pokret

kojim zakoračih

u ovo

u sve

    tko zna

koliko bi dug bio život

da ga hodamo ravnim koracima

(ni slutila nisam da si spremna

na toliku količinu tuge, andrea)

  
    SAMO ONDA KADA JE SVJETLO

     

    sva sam jutarnja

to znaš

ali samo onda kada je svjetlo

ono je nedovršeno

kao i ja

žuto

i krajnje

i nikad

izrečeno

dokraja

    ne želim pisati

o sreći

tuzi

ili

prolaznosti

    jednom:

iz nastambe pauka

pa da vidimo

koliko će ti let biti dug

i kojom će te bojom

pijesak izmrviti

    znam

ni zrak nije uvijek zrak

ponekad je staklo

asfalt

papir

ali barem ljudi

ima svugdje

barem ljudi

i valova

    začuđuju neka preklapanja

neke strah-čežnje

riječi-šutnje

doista

samo je glad

(misli i kože)

bila tvarna

ostala

naša

stvarna

oduvijek

  
    PROZ-ZOR, KROZ-ZOR

     

    iskušavam te pjesmom

a ti i ne znaš

da samo je obli prozor

kroz koji te nazirem

u stvarnost

kroz koji te mjerim

nekom nanovo

probuđenom okularnošću

i pogled

zapravo

u odsjaj

uvjeravam

    iskušavam te pjesmom

težinu ti

svjetlinom duše

odmjeravam

prozirnost

svojim nespokojem

zamagljujem

    iskušavam te pjesmom

i žao mi je

što nisam iskrena

žao mi je

što nisam

kad pretvaram se

da malo-pomalo

oštre rubove svijeta

istupljujem

    iskušavam te pjesmom

jer možda doista

počinjemo svoj život

napor

odostrag

možda se doista

plačući od kraja

početku

samo

primičemo

  
    KRHOTINE

/Zaklopatica: zlatne lastavice/

     

    tko nam to cjepka dane

na komadiće

nepravilne i raznih veličina

na zagrize

davnih prvih ljudi

još nepotrošene

još bolne

    stvarnost je vrlo

lukava

sve dalje sve više

prekrasan krajolik:

droga duše

i oko je nestvarno

vjeđama

paučinasto od treptaja

    ali mala uništenja

samo čekaju svoj put

na hipnozu otporna

otrovna

raspoloženja i proturaspoloženja

sve ono što je stvarno

a ne bi trebalo biti

ne bi trebalo

    kćeri, zašto si tako

lakovjerna

tako dosljedno

leptirica

pogledaj

već od zore

izlijeva se

ta laž sunca

to podmuklo

boranje puti

brazdanje tamne sreće

već te susreće

maslačnicu

    otok Lastovo:

zlatne lastavice ispijaju uvalu Zaklopatica

ljeskajući se do boli energijom volje

/uzrniše srca obiju zjenica

i ne odupirem se

ne odupirem se/

    sve što je ostalo

koncentracija je sadržaja:

pogubna gustoća svijeta

/mali sažetak smrti

rekao bi M.

i ja ga ponavljam

ponavljam

još samo/

  
    OBLICI

     

    budi spokojna

to je samo život

normalan život

uobičajen poredak stvari

i ova oblost mora

koju želiš

uliti u srce

da zaklopoće tu i tamo

ubrza disanje

nekim danima bez oblika

koji su ispred

uvijek ispred.

i ovo kamenje

kojemu se diviš

samo je tiha slikarija

rezbarija

u arabeski dolazaka i odlazaka

neparnih susreta

koji traju

uporni

tako luparasto

ustrajni.

a ignorirala bi ih rado

ostrugala

svojim vrtložastim satima

počesto

ali ne ide

ipak ne ide

kad ne ide.

pjenušaš svoj rub

svoj bezbojan

proziran rub

koji je kao i sve drugo

što te čini

ništa posebno

ni drugačije

ali ga ipak u čipku pretvaraš

i sebe pretvaraš

ništa

tako vješto oplemenjuješ

uporno.

pišeš

da izmjeriš trajanje

vrijeme odmora i neodmora

zelenu vodu prijateljstva

sa svim stvarima

koje te dotiču.

nešto šuška za leđima

i okrećeš glavu

uvijek

iako znaš

da ti ta zmija-grana

grana-zmija

ništa zapravo ne može

ništa:

njezin je siktaj

u tvojoj šutnji već uhvaćen

u tvojoj olovci

zarobljen

    i kamenje se ljeska ponekad

uz naše korake položeno

još u danima svoje mladosti:

jer i klokot je samo tišina

crni povez

na očima protočnosti.

neka kažeš

neka

na rubu se

obala izdubljuje

na rubu se

obljubljuje

s onim što možda

i nije birala

živost je

priskrbila

ljepotu je

rodila

iz dodira

prije nego se u šupljinu

u škrapu

predala

  
    NE MOGU NAPISATI PJESMU O MORU

     

    jer ne mogu napisati

pjesmu o moru

a ako mi lahorasto

i vjeđe vodene

usprkos

i njena plava ruka

nije mi prijatelj

ni brat

nije ni blizak akvarel

ni orubljen san

    odmjeravamo se

iz oka u oko

iz sredine prema van

i obrnuto

licima gladeći suncište

prstima se

dodirujući

bezglasno

    ne znam napisati

pjesmu o moru

jer u oku olovke

ne nazirem ni kamen,

ni rogač,

ni vrelinu,

ni spokoj,

ni tijelo suhe naranče,

ni oslikan strah,

ni dlanove

u spužve pretvorene,

ni osoljenu boju jutra,

ni oblu tišinu,

ni mislima

opkoračan dan,

ni bijelu radost

ni ostakljenost duše,

tu znak-ranu

prepoznavanja

  
    BEZRUKOST

     

    udaljeni

kao dvije hridi bezruke

svoj prostor skrbimo

strepimo svoj drhtavi krug

samoću pothranjujemo

korijenjem

samo kamenje sadimo

    u našem prozoru

krošnja je siva

od nepomičnosti

    kuda sam to prolazila

kuda

sve vitice raspršila

i bez dlanova ostala:

u maloj

crnoj

besmrtnosti

između kazaljki

  
    BJELINE

     

    imenujem te cestom

imenujem te bijelom prugom

orlom te imenujem

    protjecanje –

neki nedostižni ljudi

neki kotači

oguglali od brzine

od vrtnje

i zjenice potamnjele

    imenujem te prozorom

oblakom te imenujem:

večer utiskuje

crvene krugove

na tvoje tjeme

(toplinom krajolika

usklađenost nam mjeri)

    imenujem te budilicom

zovem te

natrpan put

i ponikva te zovem

i praznina

    kad se potroše bjeline

samo još

jednokratnost ostaje:

bijelom olovkom

crno lice izbrazdati

    pažljivo i singularno

kad se potroše bjeline

  
    U JANTARU

     

    ponekad ne postoje

život i stih

ponekad sve je

tvrdoća:

ozrcaljen dan

    kako prevladati

nepomičnost

orubiti san

    ukotvljen mrav

u jantaru

miriše krhkost latice

    odustah već odavno

od nadmudrivanja

i mimezisa –

još samo

zakačiti dlan

o kariku dana:

jutro obezručiti

    i krivudati sobom

do bezdana

do bezmraka

  
    TICALA

     

    u zavijutku nemisli

u hodniku crvene šutnje

trag od riječi

osluškujem

trajanje

u nisku nabirem

izazvana

od zrnja

od svjetlosti

    privrženost:

ne kraljuje li i strah

u istoj duplji

neodsanjanoj

    leptiri drhte

na gasnoj vjeđi jutra

u oblake upregnuti

(šutnjom zauzdani)

    ticala prostora

doticala

doticala

    prozorje mraka

strepnja orubljena tišinom:

rukom je imenujem

    i najjača rečenica

biva nadjačana

u koraku

  
    JEDRO-SUNCE

/žudnja negledanja/

     

    tri jedra

nabreknuta:

ovjetrena

snagom

i putanjom

    zašto u narančastom

vidim sunce

kad i ono je samo krilo

samo tren

    jutro

oprostorenje

sloboda:

tu i tamo

    pretvaranje

osjećaj pijeska

tek tu i tamo

    a i more je

samo ponekad more:

inače galeb

inače kljun

    narančasta kugla

rascvast će oko

od negledanja

  
    BJELOLEDNA

     

    ignoriranje:

taj ne-čin

koji ubija

led od kojeg mrzne

treptaj

i dah

    šutnja otvrdnuta

na staklu nijemosti:

prozore joj ne otvaram

    na dogledu

bjeloledna pruga

/ikona od vode/:

privid povezanosti

    u daljini

privid povezanosti

    čipkam dan

nabirem trag

brektaj

i

srh

o bre o la ja na

    samo protijek pućpurićem

tijek

o bre o la ja na sna

    sržna

od svjetlosti u grozdovima

  
    RASKAPLJIČENA

     

    mokra, premokra

i dalje dvojiš

može li se voljeti intenzivno

živjeti u boldu

ili samo zrnimo kao kiša

okruglimo

kad plače mi u oko

raskapljičena

    naravno

sve

baš sve može biti

zanimljiva tema

intenzivna kao staklo

tako velikoglatka

tako jasna

zna li staklo za tugu

    pred njegovim pogledom

nijema i netvarna

uperena

stremna

pred pogledom zida

u dan

    ozidan dah

(još samo udah)

a cigle kao slutnje

izdišem u nebo

u kišin san propupan

u nekom davnom zaboravu

nepovratište

tu ništa ne mogu

samo još nepovratište u boldu

  
    PAUCI

     

    između jutra i podneva

dana i nedana

osluškujem riječi

prozračne pucketave

padobrane

sobne

po kutovima skutrene

zapaučene

zacrnjene u se

    u kojem kutu

iz koje dijagonale

tihuje pjesma

  
    NIJE

     

    strah je samo pojam

i ne vidiš mu oči

a kiša pada kroz poklopac dana

u malu drhtavu dubinu

uzbibanu

pada i šuti

i šuti

i bojim se jutra

kada ću ostati bez riječi

bez struja, svjetla i prozora

bez trotočja raskriljenih

    ali ti, znam,

voliš tu kišinu tišinu

    strah je samo pojam

kosa mu duga

a ruke kao valovlje

i je li ova pjesma o ženi

je li

o ženi

pa se čudi mom niječnom odgovoru

dok joj se mladost

prosipa niz leđa

    od rukine sjene na zidu

/labudice tamne probuđene/

do razlijeva njenih boja

po mojim prozirnim

staklenim

ramenima

niknuo je jedan most

usnuo je grad

    strah je samo pojam

tišina okamenjena

ošutnjena

a prostor samo glazba

koja svira

kad se vjeđe i misli poklope

kad se poklope

……………

kad bojim se sna

u kojem ću ostati bez riječi

neprobuđena

    ova pjesma

nije o ženi

    ova

pjesma

nije

  
    SRPANJSKI ODJECI

     

    lijepo je tkati

tu haljinu djevojčice

dok bor se zeleni pod balkonom

i njegova svjetlost provocira

misli od kruga

    lako je tebi, mislim

a hoće li nam se starost

bar jednom poklopiti

godovi na koži

utisnuti:

ti koračaji

u blatni nepovrat

    pčela i ružmarinova bodlja

bodlja i bodlja

imitiraju se međusobno:

prijateljski pogled

jutro

današnji dan

    znam,

najvažnije je da sunce

ima čime zvoniti

  
    NETKO U BIJELOM PREGIBU

     

    koji te čuje kad ne govoriš

koji te misli kad si zabravljen u snu

koji prepoznaje jezik

na kojem gledaš

u zjenicu svijeta ujutro

    taj prst

čuvar sa srcem koje ne zastajkuje

je li samo rep vjetra

što propuhuje kroz gnijezdo ose

i lepeće u praznoj sredini:

u krilocjepu dvostrukog sna

    reći ćeš

zaleđena vječnost

reći ćeš

stijena

utaban put

    potvrđujem

s mislima na stazu od soli

i sjećanjem na obraz izbrazdan šutnjom

potvrđujem

bez stiha

    plava kao šuma

i utihnuta kao tmina

pošutnjujem

  
    OGIGIJA

     

    zagledanost u se

okom koje ne trepće;

zjenicom pijeska

    razlomljenost

razlivenost

razburkanost:

ideja sreće u nastavcima

    dok mislim zelene kišobrane borova

usporavam kretnje

nastojeći krišom

ubrzati dan:

potvrditi mjesto

gdje sam cjelovita

    jer špilje morskih medvjedica

već dugo su prazne

a u prstenu sapluna

ne spavaju više

velika jaja kornjača

    i tako

i uvijek

i znaš:

od mora nemirna

i od spokoja nespokojna

žudim koru jabuke

prljavi tanjur

sumanute korake:

ispunjen sat

    a ti, znam

rečenice puštaš

kao zmajeve na leđa vjetra

i zračiš u dan

i ne razlijevaš poteze

……………

    dok mislim o velikim i malim pastirima

o teškim i lakšim zapisima

o koracima koji trče

i onima koji plešu

gledam tri zaostala

opuška

u pijesku

    i stih ostade prilijepljen za nepce

  
    MLADOST TI CVATE NA RUKAMA

     

    kažeš, ne postoji konflikt

vremena i prostora

jer sve je jutro

i dan obireš kao voćku

    kažeš, godine čine svoje

i rane nisu kao kapi

da kišnu i ispare

čim listove osvijetle;

kažeš,

a mladost ti cvate na rukama

    i još dalje,

i još bliže,

i još sve

………..

i da ne postoje uvijek razlozi,

i ne postoje superlativi,

i da sve, baš sve je motiv:

samo ne misli puno,

nego uhvati taj dudov svilac

i pusti ga tkati

    i tako,

i tako,

i baš,

ti ja druga

ja peta i sedma

kojoj na sjenu nikada neću stati:

ti vrutku u vodenom snu,

bolna rupo u praznini

    znaš li da je pjesnikinja Ana C.

umrla u trideset i prvoj

prestavši jednog dana

na sedmom katu

    crtam ti njezin zračni korak,

taj posljednji stih

urezan na grudi grada:

ne kao sjećanje

ili opomenu,

već kao najdraži

narančasti kišobran

ostavljen

negdje

u

Neznamgdjeskoj

još prošlog ljeta

    i tako

te male odgođenosti svemira,

oduvijek

  
    KUĆA I KUĆA

     

    gledam ih

i čudim se:

ona što se činila manjom

sada je veća

a veća odjednom postala manja

    dvije bijele djevojčice

lukom

kao mašnom

u sredini spojene;

žene na uzvisini

oslijepile od mora

    jedna kraj druge

i jedna uz drugu,

a svaka traži drugi val na pučini,

i svojim okom trepće,

i iz svog korijena niče,

i drugom maramom

tjeme zaklanja,

i neku drugu

upornu

haljinu oblači:

a obje bijele kao krilo

što razmahuje dan

    sanjaju li isti uzburkani san,

sanjaju li

jedna drugu,

ili možda baš ovako

naopako:

sjena što prvoj daruje podne,

drugu upisuje u noć?

    desna:

kocka spokoja,

mudro dostojanstvo,

topla

okamenjena

utjeha

    lijeva:

nedovršena igra,

rasplesan projekt budućih ljeta,

balkona što se sami

preko svog pogleda

naginju

    dvije kuće na uzvisini

s pogledom na more:

i neki drugi nemir u kosi,

i neka druga briga u kamenu,

i godine,

i vjetar

    samo ponekad

u bljesku između dva krova,

dva mora,

i trena,

njihove se ruke

dodirnu

…………….

se do-dirnu

    a tada se pitam

kao u odgrisku sna:

jesu li ovo kuće

ili kuća i kuća?

    i tako

i dalje

i baš

………….

kuća i kuća,

žena i prozor,

i slutnja:

inter pares

    ……………..

ta ista naranča u očima

  
    KVADRATNI KRUG

     

    
      Mreža se uvijek

sastoji

od užeta i praznine

uhvaćene u zamku. (Z. G.)
    

     

    kad mislim na zaborav

bivam jug,

sunce u vodi,

i olovka:

kvadratni krug.

kad mislim na tebe

bivam ljeto.

    ispunjen prostor

odjednom

istodobno podne

i večer u valu:

savršen promjer

preklopljen krug i krug

i još malo

…….

zaljev,

vodeno galebovo oko,

rečenica o grožđu;

zar te nisam znala oduvijek?

    baš kao što ponekad biva:

neznanik-prepoznanik

poznanik-nepoznanik

i obrnuto

i svakako

i još malo

……………

brdo u uvali

i uvala u brdu,

baš tako –

knjiga i zrak,

more:

kvadratni krug

    znamo li oduvijek

da postoji ono

za što ne postoji ime,

i da postoji hrid,

i rast?

    bliskost:

krošnja,

spužva i rak,

kruh

………

biskost?

    ili prije kamen,

polegnut u plićak,

spokojan

i čvrst:

na noć

baš kao i na vječnost

naviknut

    mislim,

gle, već izdužio se krug

i kvadrat se zaokruglio;

ali mogu li takvi

ikada naći svoju bit?

    i grli li uže prazninu

ili praznina uže?

    i opet, kažem, sunce

i opet kamen,

i opet knjiga, kažem;

s listovima što svijetle

od okruglosti,

s pravcem što se zaobljuje

sljubljen s plimom

    kad mislim na tebe

bivam ljeto,

bivam radost i strah.

šljunak bivam,

i prijateljstvo

  
    II. IZMEĐU DA I DA

lunule čitanja

  
    UPRAVO

/the time is out of joint/

     

    
      Shakespeare i Camus: epifanija dijaloga
    

     

    danas me iznenadila

geometrija:

preklopili smo kvadrat

i krug

i ništa nije bilo suvišno

(vidjeh u tvom hodu)

    ponekad se vrijeme

stisne

u točku

i ona zadrhće

snažno

u mom oku

/ptiče bivanja:

radost vjeđa

i vodoskok u kljunu/

    jedina sloboda

koju poznajem

sloboda je

mog duha i akcije

(rekao je Musca)

    the time is out of joint

/upravo sam sretna, Hamlete,

upravo!/

  
    LICEM U LICE

/utjeha ponavljanja/

     

    
      Mit o Sizifu i B. J. Štulić
    

     

    izgladiti glas

znači pustiti pticu –

zamahom

visinu da osvijetli

    prihvaćam:

čovjek je

svoj vlastiti cilj

i sve druge istine

ništa ne mogu

tom vjetru

    ali iskliznućima i dalje

gledam u lice

licem

/plavozorim gnijezdima

zadivljena

na vrhu najviše ruke/

    licem:

glumac

putnik

i ja

(osmjehe razapesmo

na istim jedrima,

mi stranci)

    i premda je

kontekst banalan

dojmu ne oduzima

ništa:

crpsti život

iz neprogutane koštice

i dalje je izazov,

moj pukovniče,

(moj pokojniče)

    ponavljanje me

ispunjava utjehom

/ponavljanje

je mlijeko

odabranih/

    ponavljanje

licem u lice

žudim

/i zadnjim pogledom

prije pada

vezicu na cipeli

pomisliti/

    znam

tuga ne mora biti banalna

ni radost raskriljena

    ponavljanje me

ispunjava utjehom

  
    NEKOLIKO

     

    
       R. Marinković: Traktat o ruci
    

     

    u hipu

prislanjam papir

na koricu

na tvrdu prazninu

i pišem

i pišem

jer zatrčale se tako odjednom

da imam osjećaj

da će me na komadiće

rasperjiti

i prosuti s vrha zgrade:

u njihova topla popodneva

u ručkove

u dječje pjesmice

u tepanja

u milovanja rutine

u lastin niski let

    imam osjećaj

da će se rascvasti

sve dozrele riječi

iskliznuti sva značenja

oljepotnuti u ništa

da će

dok još nisam

uzrnjena

dok još nisam

kao šipak

prepunjena sobom

kako pišeš

pitala me danas D.

i premda mrzim

takve razgovore

stadoh govoriti

o vjetru misli i brzini ruke

i sporosti tipki

i u isti mah

sjetih se Ranka

i u isti mah

osjetih se

poniženom

/da, baš kao da me čitaš

u tom trenu/

    tvoje su oči

jutros

bile tople

pa me i sad griju po rukama

griju na stranici

kao dva sasvim mala

sunca

u papiru

u beskonačnom

razmaku

slova

    zar sam lagala

kad sam rekla

da su mi forme

sada kraće

zar sam lagala

ili sam to samo ja

opet

duža

ja

tuđa

    stat ću

zbog tebe

zbog

jer imam još nekoliko života

još nekoliko

znam

  
    LEOPOLD BLOOM

     

    
      Točka u kojoj se Odisej hrani vječnošću.
    

     

    zoveš se bloom, leopold bloom

i dva si dana dalje od mene;

a sve smo

samo slični nismo

u toj jednočinki lipnja

    zoveš se bloom, leopold bloom:

umjetnik si svog dana

(krojač nepogrešivih prstiju)

i najveći šampion

u igri puzzle

    zoveš se bloom, leopold bloom

i prezireš duge monologe

(baš kao i ja)

    bloom. leopold bloom.

eto.

  
    MARGARITA

     

    
      Što je Bulgakov prišapnuo Mihaliću?
    

     

    kad bih mogla birati ime

zvala bih se margarita;

bila bih beskrajno strpljiva

i voljela bih

beskrajno

    nisam margarita,

haljina mi nije

istkana od praštanja,

ni ruke mi nisu ljekovite

    ponekad

ipak

tu i tamo

(kad noć poljubi

modrim poljupcem u čelo)

zajašim metlu

najnježnije što znam

i poletim

i pronebesim

daleko

    poluglasom

potiho

dozivam tada majstora

potiho

da mu misao

ne prekinem

sobom

da ne prekinem

nepovratno

    tada

i samo tada

zovem se margarita

samo tada sam

margarita

samo tada

nebeska

i

slovna

    samo tada

ja

do bezdana

    /majstore,

ugasi svijeću

jer nastupilo je

vrijeme bezglasja!/

  
    VLASTITE PRSTE PREPLAVILA

     

    
      Cvetajeva + Vrkljan + Zlatar = More
    

     

    sva sam se

u bilježnicu pretvorila

(rekla je marina

rekla je irena

rekla je andrea)

rekoh i ja

a ne želim

rečenicu po navici

i opet ovo r

u nama trima

četirima

r u svima onima

koji su mi dragi

da, i tko nam to crta život

tko ga piše

u predahu jutarnje kave

u pauzi sitnih koraka

u udisaju

između dva krika

    more je neobično

smireno

more kao garancija

tvarnosti

stvarnosti

raspliće

neku svoju

zelenu naraciju

ispod golih palčeva

zapisuje

(otpisuje)

    i opet to r

čak i more ga ima

i drhti u meni

i u slovima

dok razmišljam o tome

kada sam se to zapravo

odvrnula

doista

orubila

iskliznula

ustvari

do kraja

vlastite prste preplavila

nepouzdanošću

orosila

  
    DOBRO ÊST

/šapćem a trajem/

     

    
      Jasna Horvat: Az
    

     

    u koštici dana

večer se vrpolji

    gdje da raspletem pram

čijom rukom da nadrobim čas

/tu pogaču začvorenog čekanja/

tren

sjenu

sebe ili se

u kojoj boji da se ispišem

u sebe ili se

u vas

az

    može li svijet

potvrditi dvosmjernost

    vas

az

može li

    želim

znam

ne znam

začvorena

u sebe ili se

mislim

šapćem

sričem

a trajem

    pišem

napokon

dobro êst

  
    OSTATAK: PISULJICE

     

    
      Anka Žagar: Stvarnice

…žagarnice – ta pucketava površina riječi
    

     

    stvarnice

varnice

dnevnice

    uokviriti san

kao sliku

    žudnice

s kljunom u oblacima

s vratom u vodi

do-vod-o-tug-mir-e-na

    raspolovila san

raščetvorila dan

snovnice

tople pahulje

snježnice

u kosi i prstima ih skrivam

ovjetrene

tople pahulje

jasne slike

slikuljice-djetuljice

    nećeš umrijeti sav

malek

neću ni ja

  
    TEODORA

     

    ona koja je išla

natrag prema rijeci

i korak pretvorila u tijek…

J. H., druga četvrtina: Desetice carice Teodore

     

    u utrobi koncentrični krugovi

raskriljeni od riječi

preplašeni od snova

zavihoreni

ostrahoreni

premoreni –

spiralne bobulje duše

    sanjala – oslikati led

/ne prokockati tu bijelost

u međurječju/

a iluziju strepila

kao pahulju na usni

……………

doticati

doticati

docvjetati u sumrak

raspupati:

točkasti trenuci svemira

ples u sebi

a iz sebe pogled

i dah:

premoštena

    sjaj

obasjaj

u isti trenutak:

premoštena

    daj čelo, filozofe

    umiri se, dijete

umiri me ti kojeg nisam rodila

a budim te

svakim novim čitanjem

    daj čelo, filozofe

    logika slova

logika boje

logika sna:

prošaptajmo rijeku zajedno

    a tada

natrag u korake

u desetice i izblijedjele abecede

u hladne, neispružene ruke,

teklo

    jer pet je žena

i pet monahinja

pet žena

a deset sjena

pet žena

nijedna pjesnikinja,

i izbockano lice

lubenice:

tu su psalmi i epigram

lijepa, stihovita kasijo

    jer stih je prije sebe

a noga prije života

  
    IZMEĐU „DA“ I „DA“

     

    
      Roman-leksikon u 100.000 riječi
    

     

    u pukotini između dva pogleda

da, baš u onoj

u kojoj je umrla princeza Ateh

prezireš svaku virtualnost

    i nije to pjesma

što šapće u nakovanj

samo neki glas dalek i prašan

klopoće:

mali pohabani bunar

    želiš da ti pokažem točku

koju bi nazvala umjerenost

a vani je bor zelen do vječnosti

i u hodnicima tvoje mirnoće

odjekuju rečenice

posijane negdje daleko u prostoru

prosijane

slova kojih se ne sjećaju

čak ni mudra usta koja su ih rodila,

ptice klepetuše

    umjerenost

ma, molim te

nasmijavaš me tim svojim cjedilom od duše

pa zašto onda napokon

i taj kameni slap

taj otok „biti prisutan“

već jednom

ne prokapaš

    prezirem virtualnost

i radije bih

….

radije:

pčela na zidu,

stolom razbacane boje,

ruka koju možeš okrznuti

    u pukotini između dva pogleda

između da i da

teče jedan svemir koji nas ne sanja

i o kome ne znaš ništa

osim onog što ti ponudim

kao preokrenutu

i suzdržanu

čašu od riječi

  
    DVA PROSTORA: SAVRŠEN DAN

     

    
      Adriana Lunardi: Minet-Chéri
    

     

    dva prostora

u jedan sklopljena

/pustinja pješčanih dina

i Adria/:

sunce,

kosina nadlaktice,

sandale –

savršen dan

    dok čitam Adrianu Lunardi,

beskrajni vez cvrčka

prede spiralu glazbe

u točku gdje ne postoji

bio sam i bit ću:

pa hoćemo li se ikada sresti

ja i ja

/ili je moguće samo ovako,

modelom žarulje:

sjećanja na sva protekla ljeta

u jednom

odjednom/

    rečenice

crno-bijele klavijature

dodirujem

jednu

po jednu:

iverje duše

sa šešira ljeta

čupkam

………….

ču-ču-ču

………….

ću ću ću

…………

    dobro je rekla C.

postoje trenuci

kada smrt nije drugo

doli mala

neugodna prepreka

    žuljavi nos cipele,

pijesak pod noktom,

druga polovica kolovoza

…………………….

    ta bestežinska odanost minuta

  
    LALANDE

     

    
      Adriana Lunardi: Sonhadora
    

     

    
      To je more,

koje još ničije oči

nisu vidjele. (C. L.)
    

    podsjećam pogled

na ono što voli

    između usta

i broda na pučini

tišina bubri kao sunce –

prkosni

crveni ždral

    dok bolna skromnost misli,

neka plava statika,

obuzima krajolik ispred

i krajolik iza oka,

snatrim zadnji stupanj

na skali zanosa:

i žudim ga,

i krošnjim ga,

i jedva ga se prisjećam

    još samo vrulja:

drevno mjesto iščekivanja

    vrulja

vrulja

vrulja:

iznošen

intimni

otisak

    sonhadoro*,

leptirice,

zar ne vidiš da sama

gužvaš svoja krila?

    lalande,

taj lepet protiv neba

    lalande

lalande

    beskonačna tvrdoglavost u čudo

     

     

     

    * sonhadora = sanjačica (port.)

  
    ZVONO

     

    Volim suze samo kada je tuga

veća od poimanja.

Adriana Lunardi: Clarice

     

    nakon što oprezno

niknem pitanje

/jedno od onih

koje se prvo

grlom oguli/

tvoj odgovor pogađa

baš kao da i nije bio očekivan:

mali loptasti nož

    i bakrim u sebi:

zvono

zvono

zvono

…………

kao drevnina smjerna,

čvrsta kao križ,

ne možeš mi ništa

jer baš

……….

zvono

zvono

zvono

    osjećam,

zvuk sam upisan u sliku

između dva lica,

između moje i tvoje sebe:

zarez na rubu jutra

sve ono što netočno slutiš

u nemoći da se približiš niti

kojom te privezujem –

tankoj patnji razumijevanja

    i ne mogu podnijeti simbole

ali ni pogled okom u oko:

i sve je sklisko,

i lakoća,

i podsmijeh,

i efekt srebrne vode

    volim suze

samo kad je razum

obezrječen:

kad je svako pitanje

sitna ljekovita ameba

koju polažemo

na svoj crni dlan

od sutra

    a tamo već čeka

jedan stol

i čaša

i olinjao račun

u bezdanu

  
    DVOTOČJE

     

    O Ti koji jesi i nikada nisi –

biti mi daj!

fra Bonaventura Duda: Mjesečina

     

    grla uhvaćena u mreže

što tijelo ih ponekad ispreda

i ruke ukrućene

od nesnalaženja

i šutnje –

tek pogled bi silno iz sebe van

i da ne bude pladanj

nego cvijet:

probuđeni bijeli mak

bez boje rasplamsan

između sna

i sna

    glas je propovjednika bijel

i umata u pjenu priče:

pa kako da ne vidim napore prošle

u onima čiji je hod još mlad,

kako da ne mjerim

kad sve je znak

    i jesam li ja ponekad ti

ili baš uvijek ja:

taj sluzavi tren

i nahereno sitno dvotočje

kojim pjesmu

opravdavaš vjekovima

    dvo-to-čje

čje

je

    pa napiši me onda

već jednom,

makar i krivudavo

kao dijete,

ti koji jesi

i nikada nisi

……….

makar

………

samo linija,

samo stih,

margina stranice:

zar u svemu kraljuje strah?

    ti koji jesi

i nikada nisi

    već jednom

već jednom

već jednom

    dvotočje

  
    GEOMETRIJA VODE

     

    Vidjeti sebe u drugom

znači približiti se obojici.

Marija Paprašarovski: Blue Note

     

    zlatan zrak

/polja u odbljesku

na žlici dana/

i kotači što se vrte linearno

i bez zvukova

igraju

prigušeno

u svojoj čistoj drami –

licu nužnosti

    vidjeti sebe u pokretu

sebe u bio si,

trebao si,

zašto si:

i nije to model koji se slijedi,

tek ruka uz ruku,

blizina,

glupost,

isti kod

…………

napor da se otkine

čim veći komad jutra

u grlo

u njedra:

ta vječna, bajkovita šuma

u kojoj smo

    kad je stopalo kretanje

i kad se prostor pretvara u glazbu,

kad se staro gorenje osjeća kao crveni dim

i kao vruća, tek porođena suza

tada te čujem

tamo gdje zvukovi uzimaju ulogu riječi

i gdje prošlost nije ploha

već linija kojom vješta ruka

ozbiljuje skicu sretnog lica:

pravac što propupava u nebo

    jer lišavam te uloge modela:

budi

nepripitomljen otisak,

fotografija koja se ne gleda

a utiskuje se kao tetovirani znak

    lišavam te svjetioništva,

prosvjetioništva,

budnosti,

budi lik izvan kruga:

geometrija vode

laka i bezbrižna

naplavljena energijom kapi

bez odgovornosti

da drugoga traže u svojoj ocaklini

    odbaci težinu oka

što u slučaju vidi prasak

kojom sudbina lomi zid predodređenosti,

procjep u kojem trajanje

čeka na udah

    odbijam govor o neizgovorivom

ne želim da budeš citat

na koji se mogu pozvati

    lišavam

lišavam

lišavam

a ti kao more utječeš u krug

i lik u ikonu pretvaraš

i sunce u kvadrat ulijevaš

i ostaješ:

vreli dogođeni pečat

što lijepi tu sanovitu tvar

    a znam,

nekako ipak znam

da samo si igra

u crno-bijelim parovima dana:

vitraj u snu,

i krhki verbalni pustolov

u prolaznosti

    lišavam te

    budi lik izvan kruga:

geometrija vode

  
    CRVENI MJESEC

     

    Pjesnička zbirka Lunule dovršena je 21. 12. 2010.

    
      Toga dana poklopila su se tri galaktička događaja: puni mjesec, zimski solsticij i pomrčina mjeseca zvana Crveni mjesec. Zadnji puta prije toga isto se dogodilo 1703. godine.
    

    
      Prema: http://www.webstilus.net/content/view/17445/63/

